ग़ज़वा ए जातुर्रिकाअ
गजवा-ए-जातुर्रिकाअ (अंग्रेज़ी: Expedition of Dhat al-Riqa) यह लड़ाई मुस्लिम विद्वानों के अनुसार ख़ैबर की लड़ाई के बाद इस्लामी कैलेंडर के 627 सीई, 7 हिजरी में हुई थी। कुरआन ने इस घटना से संबंधित 2 आयतें 5:11 और 4:101 प्रकट की हैं। जीवनी-लेखकों ने इस लड़ाई के बारे में जो कुछ ज़िक्र किया है, उसका सार यह है कि नबी सल्लल्लाहु अलैहि व सल्लम ने क़बीला अनमार या बनू गतफ़ान की दो शाखाओं बनी सालबा और बनी मुहारि के जमाव की ख़बर सुन कर मदीना का इन्तिज़ाम हज़रत अबू ज़र रज़ि० या हज़रत उस्मान बिन अफ्फान रज़ि० के हवाले किया और झट चार सौ या सात सौ सहाबा किराम रज़ि० के साथ नज्द के इलाके का रुख किया, फिर मदीना से दो दिन की दूरी पर नख़्ला नामी जगह पहुंच कर बनू गतफ़ान के कुछ लोगों से सामना हुआ, लेकिन लड़ाई नहीं हुई,अलबत्ता मुहम्मद ने इस मौके पर सलाते ख़ौफ़ (यानी लड़ाई की हालत वाली नमाज़) पढ़ाई। मुसलमानों के पहाड़ी रास्तों पर चलकर पैरों के नाखून तलवे तक छिल गए थे, पांव पर चीथड़े लपेटे रहते थे, इसी लिए इस मुहिम का नाम ज़ातुर्रिकाअ (चीथड़ों वाला) पड़ गया था।